*Projekts*

LATVIJAS REPUBLIKAS MINISTRU KABINETS

2019. gada\_\_\_\_\_\_\_\_\_\_ Noteikumi Nr.\_\_\_

Rīga (prot.Nr.\_\_ \_\_.§)

**Noteikumi par neparasta darījuma pazīmju sarakstu un kārtību, kādā sniedzami ziņojumi par neparastiem vai aizdomīgiem darījumiem**

*Izdoti saskaņā ar  
Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma  
31. panta otro daļu*

1. **Vispārīgie jautājumi**
2. Noteikumi nosaka neparasta darījuma pazīmju sarakstu un kārtību, kādā sniedzami ziņojumi par neparastiem vai aizdomīgiem darījumiem.
3. Noziedzīgi iegūtu līdzekļu legalizācijas un terorisma finansēšanas novēršanas likumā (turpmāk – likums) noteiktie likuma subjekti (turpmāk – likuma subjekti) atbilstoši likuma prasībām nekavējoties ziņo Noziedzīgi iegūtu līdzekļu legalizācijas novēršanas dienestam (turpmāk – kontroles dienests) par katru konsultētu, plānotu, pieteiktu, uzsāktu, atliktu, veiktu vai apstiprinātu neparastu darījumu, kura pazīmes atbilst vismaz vienai no šajos noteikumos minētajām pazīmēm.
4. Likuma subjekti patstāvīgi izvērtē darījuma aizdomīgumu un nekavējoties ziņo kontroles dienestam par analīzes rezultātā konstatētu, konsultētu, plānotu, pieteiktu, uzsāktu, atliktu, veiktu vai apstiprinātu aizdomīgu darījumu.

4. Likuma subjekti ziņo par katru darījumu, kas atbilst šajos noteikumos noteiktajai summai *euro* vai tās ekvivalentam citā valūtā pēc Eiropas Centrālās bankas publicētā *euro* atsauces kursa darījuma veikšanas dienā. Ja darījumā tiek izmantota ārvalstu valūta, kurai Eiropas Centrālā banka nepublicē *euro* atsauces kursu, aprēķiniem izmanto pasaules finanšu tirgus atzīta finanšu informācijas sniedzēja periodiskajā izdevumā vai tā interneta resursā publicēto valūtas tirgus kursu attiecībā pret *euro*.

**II. Neparasta darījuma pazīmes**

5. Par neparastu darījumu uzskatāms darījums, kas atbilst vismaz vienai no šādām pazīmēm:

5.1. attiecībā uz visiem likuma subjektiem:

5.1.1. darījums, kurā piedalās klients, kas tiek turēts aizdomās par iesaistīšanos teroristiskās darbībās vai masveida iznīcināšanas ieroču izgatavošanā, glabāšanā, pārvietošanā, lietošanā vai izplatīšanā un par kuru informācija ir iekļauta kontroles dienesta uzturētajā tīmekļvietnē http://sankcijas.kd.gov.lv/;

5.1.2. klients vai klienta patiesais labuma guvējs un tā veiktais darījums (tai skaitā līdzekļi, kas vēl nav iesaistīti darījumā vai tā mēģinājumā), par kuru klienta izpētes ietvaros konstatēta publiski pieejama negatīva rakstura informācija, kas liecina par tā iespējamu saistību ar noziedzīgi iegūtiem līdzekļiem vai to legalizēšanu vai ar terorismu vai tā finansēšanu;

5.1.3. klienta veiktais skaidras naudas darījums, kura apmērs ir ekvivalents 10 000 *euro* vai vairāk, izņemot:

5.1.3.1. kredītu izmaksu;

5.1.3.2. gadījumu, ja inkasācijas pakalpojuma ietvaros skaidra nauda tiek ieskaitīta vai izņemta no pakalpojuma sniedzēja klienta konta kredītiestādē vai finanšu iestādē;

5.2. attiecībā uz likuma subjektiem, kas nodarbojas ar nekustamo īpašumu, transportlīdzekļu, dārgmetālu, dārgakmeņu un to izstrādājumu, kultūras priekšmetu (tajā skaitā senlietu, mākslas un antikvāro priekšmetu) tirdzniecību vai starpniecību, – klienta veiktais skaidras naudas darījums, kura apmērs ir ekvivalents 5000 *euro* vai vairāk;

5.3. attiecībā uz kredītiestādēm un kapitālsabiedrībām, kas nodarbojas ar ārvalstu valūtas skaidrās naudas pirkšanu un pārdošanu, – darījums, kurā klients pērk vai pārdod ārvalstu valūtu skaidrā naudā par summu, kuras ekvivalents ir 5000 *euro*vai vairāk;

5.4. attiecībā uz izložu un azartspēļu organizētājiem – darījums (neatkarīgi no tā, vai šo darījumu veic kā vienu operāciju vai kā savstarpēji saistītas operācijas par summu, kuras ekvivalents ir 5000 *euro* un vairāk), kurā:

5.4.1. klientam izmaksā laimestu vai veic norēķinus ar klientu;

5.4.2. klients pērk, pārdod vai maina spēles dalības līdzekļus vai šajā nolūkā maina valūtu, papildina interaktīvo azartspēļu un interaktīvo izložu kontu vai no tā izņem līdzekļus;

5.5. attiecībā uz kredītiestādēm, maksājumu iestādēm, elektroniskās naudas iestādēm, kā arī kapitālsabiedrībām, kas nodarbojas ar bezkontu naudas pārvedumu pakalpojumu sniegšanu, – darījums, kurā klients nosūta vai saņem pārrobežu maksājumu ārvalstu valūtā, kura apmērs ir ekvivalents 500 000 *euro* vai vairāk;

5.6. attiecībā uz zvērinātiem notāriem:

5.6.1. mantojuma lietā mantinieks, iesniedzot mantojamās mantas sarakstu ar mantas novērtējumu, mantojuma masas sastāvā ir norādījis nereģistrējamu kustamu mantu (tajā skaitā skaidru naudu), kuras novērtējums ir ekvivalents 15 000 *euro* vai vairāk;

5.6.2. nostiprinot īpašuma tiesības un šo tiesību nodrošinājumu zemesgrāmatās uz privātā kārtībā noslēgta darījuma pamata, ja skaidras naudas darījuma summas ekvivalents ir 10 000 *euro* vai vairāk.

**III. Ziņojumā par aizdomīgu darījumu iekļaujamā informācija**

6. Ziņojumā par aizdomīgu darījumu ir jāiekļauj pamatojums aizdomām par saistību ar noziedzīgi iegūtu līdzekļu legalizāciju vai terorisma finansēšanu un ar to saistīto noziedzīgo nodarījumu tipoloģiju. Informāciju par aktuālākajām noziedzīgi iegūtu līdzekļu legalizācijas un ar to saistīto noziedzīgo nodarījumu tipoloģijām un to raksturīgākajām pazīmēm kontroles dienests ietver metodiskajās vadlīnijās, kuras uztur un aktualizē tīmekļvietnē [www.kd.gov.lv](http://www.kd.gov.lv).

7. Ņemot vērā noziedzīgi iegūtu līdzekļu legalizācijas un ar to saistīto noziedzīgo nodarījumu tipoloģiju mainīgumu, likuma subjekti ziņojuma pamatojumā apraksta veidā sniedz informāciju arī par jaunatklātām noziedzīgi iegūtu līdzekļu legalizācijas un ar to saistīto noziedzīgo nodarījumu tipoloģijām un to raksturīgākajām pazīmēm.

**IV. Ziņošanas kārtība**

8. Ziņojumu par šo noteikumu [2.](https://likumi.lv/ta/id/295248#p2)un [3.](https://likumi.lv/ta/id/295248#p3) punktā minētajiem darījumiem iesniedz rakstiski kopā ar pavadvēstuli, kurā norādīti pievienotie dokumenti un elektroniskie datu nesēji (ja tādi ir), vai iesniedz elektroniski, izmantojot kontroles dienesta uzturētajā tīmekļvietnē http://zinojumi.kd.gov.lv pieejamo e-pakalpojumu "Informācijas sniegšana par neparastiem un aizdomīgiem finanšu darījumiem" (turpmāk – e-pakalpojums). Likuma subjektiem (izņemot likuma [3.](https://likumi.lv/ta/id/295248#p3) panta ceturtajā daļā minētos likuma subjektus) ir pienākums ziņojumu par šo noteikumu [2.](https://likumi.lv/ta/id/295248#p2)un [3.](https://likumi.lv/ta/id/295248#p3) punktā minētajiem darījumiem iesniegt elektroniski.

9. Iesniedzot ziņojumu papīra formā, likuma subjekts aizpilda šo noteikumu [1.](https://likumi.lv/ta/id/295248#piel1) pielikumā minēto veidlapu. Iesniedzot ziņojumu elektroniski – izmantojot e-pakalpojumu –, likuma subjekts aizpilda laukus tiešsaistes formā vai augšupielādē XML (*Extensible Markup Language*) datni atbilstoši šo noteikumu [2.](https://likumi.lv/ta/id/295248#piel2) pielikumā minētajām prasībām. Kontroles dienests sagatavoto XSD (*XML Schema Definition*) shēmu uztur savā tīmekļvietnē, darot to pieejamu likuma subjektiem un to uzraudzības un kontroles institūcijām.

10. Ja, aizpildot šo noteikumu [1.](https://likumi.lv/ta/id/295248#piel1) pielikumā minēto veidlapu, kādā lauku grupā norādāmo ziņu nav, to aizpilda ar zīmi "Z". Ja likuma subjekts ziņojumu iesniedz, izmantojot e-pakalpojumu, un kādā lauku grupā norādāmo ziņu nav, to atstāj neaizpildītu, ja to pieļauj šo noteikumu [2.](https://likumi.lv/ta/id/295248#piel2) pielikumā minētās prasības.

11. Ja ziņojumu un pieprasīto papildinformāciju iesniedz papīra formātā vai ar elektroniskajiem datu nesējiem, likuma subjekti nodrošina to iesniegšanu kontroles dienestā personīgi vai ar pilnvarotās personas starpniecību tā, lai ziņojuma un pieprasītās papildinformācijas saturs un iesniegšanas fakts netaptu zināms citām personām.

**V. Noslēguma jautājumi**

12. Atzīt par spēku zaudējušiem Ministru kabineta 2008. gada 22. decembra noteikumus Nr. 1071 "Noteikumi par neparasta darījuma pazīmju sarakstu un kārtību, kādā sniedzami ziņojumi par neparastiem vai aizdomīgiem darījumiem" (Latvijas Vēstnesis, 2008, 201. nr.; 2010, 29. nr.; 2013, 207. nr.; 2016, 240. nr.).

13. Šo noteikumu 5.6.2. apakšpunkts stājas spēkā vienlaikus ar grozījumiem [Notariāta likumā](https://likumi.lv/ta/id/59982-notariata-likums), kas paredz nostiprinājuma lūguma elektronisku iesniegšanu zemesgrāmatā ar zvērināta notāra starpniecību arī privāta darījumā pamatā.

14. Noteikumi stājas spēkā 2019. gada 2. jūlijā.

Ministru prezidents K.Kariņš

Finanšu ministrs J.Reirs

Iesniedzējs:

Finanšu ministrs J.Reirs